Little Desert nasjonalpark

Little Desert nasjonalpark er en nasjonalpark i delstaten Victoria i Australia. Nasjonalparken på 1 326 km2 ligger like ved Dimboola, omtrent 375 kilometer vest for Melbourne. Parken strekker seg fra elva Wimmera i øst til den sør-australske grensa i vest. Nasjonalparken et viktig turistmål i regionen, og den tar imot rundt 50 000 besøkende hvert år. Parks Victoria vedlikeholder flere campingplasser, turstier, utkikkspunkter og veger i parken. De fleste bilvegene i parken er kun tilgjengelig for kjøretøy med firehjulstrekk, og noen av vegene er stengt om vinteren og etter kraftig nedbør. Historie Før etableringen av parken brukte en rekke små aboriginske familiegrupper områdene langs elva Wimmera som leirsted. Europeisk aktivitet begynte først på 1840-tallet i form av beiting, som opphørte på 1960-tallet. Under andre verdenskrig ble et område innenfor den nåværende parken brukt som øvingsfelt. Plante- og dyreliv Planteliv og jordsmonn Vegetasjonen i parken varierer fra hei-landskap i øst til sypressfuruskog i den mer fuktige vestenden av parken. I vest er det også store områder med sump som er dannet over leire. Lateritter ligger spredt over sandområdene i parken. Dyreliv Pungrever og grå kjempekenguruer er vanlige dyr i hele parken, i tillegg til mange forskjellige øglearter. Fugler Det er registrert over 200 fuglearter innenfor parkens grenser, og nasjonalparken har derfor blitt kategorisert av BirdLife International som et viktig fugleområde, blant annet fordi den har levedyktige bestander av malleehøne og diamantastrild. Malleehøne er en sjelden fugl, og ønsket om vern av arten var en medvirkende årsak til opprettelsen av både det viktige fugleområdet og nasjonalparken generelt. Referanser